***HRVATSKA KOMORA FIZIOTERAPEUTA***

***KRITERIJI ZA PRIZNAVANJE INOZEMNIH STRUČNIH KVALIFIKACIJA za fizioterapeute, fizioterapeutske tehničare i masere kupeljare***

U skladu sa važećim propisima, Hrvatska komora fizioterapeuta provodi postupak priznavanja inozemnih stručnih kvalifikacija*za fizioterapeute, fizioterapeutske tehničare i masere kupeljare -* u svrhu pristupa tržištu rada u Republici Hrvatskoj

**KRITERIJI KOJI TREBAJU BITI ISPUNJENI DA BI SE PRIZNALA INOZEMNA STRUČNA KVALIFIKACIJA SU SLJEDEĆI:**

- da je visokoškolska institucija koja je izdala kvalifikaciju akreditirana od strane nadležnog akreditacijskog tijela države u kojoj se nalazi,

- da je visokoškolska kvalifikacija izdana od strane akreditirane visokoškolske institucije,

- da je inozemni visokoškolski program akreditiran od strane nadležnog akreditacijskog tijela te države,

- u slučaju združenog programa/kvalifikacije (joint degree) sve institucije koje sudjeluju u provođenju studijskog programa, kao i sam studijski program, moraju biti akreditirane od strane nadležnih akreditacijskih tijela država u kojima se svaka od institucija koje sudjeluju u združenom programu nalazi.

U slučaju kada nisu ispunjeni svi navedeni kriteriji za priznavanje, Komora nije u mogućnosti priznati inozemnu stručnu kvalifikaciju, što je u skladu s međunarodnom praksom.

**VREDNOVANJE INOZEMNE STRUČNE KVALIFIKACIJE I AKREDITACIJA**

Vrednovanje inozemne stručne kvalifikacije obavlja se isključivo na osnovi postignutih znanja, vještina i kompetencija.

U mjeri u kojoj se odluka o priznavanju zasniva na znanju, vještinama i kompetencijama koje

proizlaze iz predmetne inozemne stručne kvalifikacije, inozemna stručna kvalifikacija će se priznati, osim ako se utvrde bitne razlike između kvalifikacije za koju se traži priznavanje i odgovarajuće vrste kvalifikacije u Hrvatskoj.

U vrednovanju inozemne stručne kvalifikacije uzima se u obzir obilježje ustanove na kojem je kvalifikacija stečena, odnosno akreditacija ustanove i studijskog programa.

Akreditacija podrazumijeva da nadležno akreditacijsko tijelo države priznaje predmetnu ustanovu kao dio svog visokoobrazovnog sustava.

Akreditacija je rezultat revizije koja prati postizanje unaprijed dogovorenih standarda studijskog programa ili institucije. Može se definirati kao priznavanje studijskog programa ili

institucije, ukoliko zadovoljavaju dogovorene standarde.

Prilikom vrednovanja inozemne stručne kvalifikacije uzima se u obzir minimalna razina te vrste kvalifikacije neophodna za pristupanje studijskom programu čijim se završetkom stječe kvalifikacija za koju se priznavanje traži, pri čemu se prethodne stečene kvalifikacije ne uzimaju se u obzir.

Prilikom vrednovanja inozemne stručne kvalifikacije uzimaju se u obzir obilježja najvažnijih sadržaja studijskog programa po završetku kojeg se stječe inozemna stručna kvalifikacija za koju se priznavanje traži.

Pri vrednovanju stručnih kvalifikacija uzimaju se u obzir dotadašnja vrednovanja stručne kvalifikacije. Ako je prethodno već donesena odluka o vrednovanju odgovarajuće stručne kvalifikacije, tada se kvalifikacija vrednuje u skladu s tom odlukom. Da bi se uzela u obzir prethodno donesena odluka o vrednovanju, potrebno je da kvalifikacija čije se priznavanje traži odgovara prethodnoj u sljedećim elementima: i) ustanovom koja je izdala dokumente, ii) nastavnim planom i programom, iii) nazivom stečene kvalifikacije, iv) godinom upisa studijskog programa i v) godinom stjecanja kvalifikacije.

Vrednovanje inozemne stručne kvalifikacije u Republici Hrvatskoj prepoznaje kvalifikaciju koja je po razini, obujmu i vrsti stečenih kompetencija najsličnija inozemnoj stručnoj kvalifikaciji, uzimajući u obzir svrhu za koju se priznavanje traži. Vrednovanje inozemne stručne kvalifikacije uzima u obzir njezino relativno mjesto i funkciju u usporedbi s drugim kvalifikacijama u istom sustavu obrazovanja.

Vrednovanje inozemne stručne kvalifikacije utvrđuje sljedeće:

(a) jesu li razlike u stečenim kompetencijama između inozemne stručne kvalifikacije i relevantne kvalifikacije u Hrvatskoj značajne da bi se dopustilo priznavanje inozemne visokoškolske kvalifikacije. Ako jesu, vrednovanje treba utvrditi može li se dodijeliti alternativno, djelomično i/ili uvjetno priznavanje;

(b) jesu li razlike u pristupu zapošljavanju između inozemne stručne kvalifikacije i relevantne stručne kvalifikacije u Hrvatskoj značajne da bi se dopustilo priznavanje inozemne stručne kvalifikacije. Ako jesu, vrednovanje treba utvrditi može li se dodijeliti alternativno, djelomično i/ili uvjetno priznavanje;

(c) jesu li razlike u ključnim elementima jednog ili više programa koji vode do inozemne stručne kvalifikacije u usporedbi s programom čijim se završetkom stječe stručna kvalifikacija u Republici Hrvatskoj značajne da bi se dopustilo priznavanje inozemne stručne kvalifikacije. Ako jesu, vrednovanje treba nastojati utvrditi može li se dodijeliti alternativno, djelomično i/ili uvjetno priznanje. Usporedivost elemenata programa treba se, međutim, analizirati jedino radi usporedivosti stečenog znanja i pristupa daljnjim djelatnostima, a ne kao nužan uvjet za priznavanje sam po sebi.

Ako se u postupku vrednovanja ustanovi da su razlike u kvaliteti programa i/ili ustanove u kojima je inozemna stručna kvalifikacija dodijeljena u odnosu na kvalitetu programa i/ili ustanova koji dodjeljuju sličnu visokoškolsku kvalifikaciju prema čijim se uvjetima traži priznavanje značajne da bi se dopustilo priznavanje inozemne visoko školske kvalifikacije kakvo traži podnositelj, stručno tijelo zaduženo za vrednovanje dužno je dokumentirati navedene razlike te na temelju njih predložiti alternativno, djelomično i/ili uvjetno priznanje.

Kada se uz određenu inozemnu stručnu kvalifikaciju u zemlji porijekla vežu formalna prava, kvalifikacija se treba procijeniti kako bi se nositelju dala usporediva formalna prava u Republici Hrvatskoj, u onoj mjeri u kojoj postoje i izviru iz kompetencija koje potvrđuje kvalifikacija.

Znanja, vještine i kompetencije koje proizlaze iz inozemne stručne kvalifikacije mogu se u postupku vrednovanja usporediti sa znanjima, vještinama i kompetencijama jedne od sljedećih razina kvalifikacija u Republici Hrvatskoj:

*- studij kojim se stječe 180 bodova, ako su ispunjeni sljedeći elementi:*

* minimalan uvjet pristupanja je razina visokoškolskog obrazovanja u trajanju od najmanje 3 godine,
* odgovarajuće vještine stječu se u većoj mjeri nego znanja,
* obujam stečenih vještina i znanja odgovara onima koja su usporediva s najmanje 180 ECTS bodova, tj. onima koja se mogu stjecati redovnim studijem u trajanju od najmanje 3 godine, gdje je uključeno vrijeme potrebno za potpuni završetak studija,

*- srednješkolsko obrazovanje kojim se stječe 240 ECVET bodova, ako su ispunjeni sljedeći elementi:*

* minimalan uvjet pristupanja je razina srednjoškolskog obrazovanja u trajanju od najmanje 4 godine,
* odgovarajuće vještine stječu se u većoj mjeri nego znanja,
* obujam stečenih vještina i znanja odgovara onima koja su usporediva s najmanje 240 ECVET bodova, tj. onima koja se mogu stjecati redovnim obrazovanjem u trajanju od najmanje 4 godine, gdje je uključeno vrijeme potrebno za potpuni završetak školovanja,

*- srednješkolsko obrazovanje kojim se stječe 120 ECVET bodova, ako su ispunjeni sljedeći elementi:*

* minimalan uvjet pristupanja je razina srednjoškolskog obrazovanja u trajanju od najmanje 3 godine,
* odgovarajuće vještine stječu se u većoj mjeri nego znanja,
* obujam stečenih vještina i znanja odgovara onima koja su usporediva s najmanje 120 ECVET bodova, tj. onima koja se mogu stjecati redovnim obrazovanjem u trajanju od najmanje 3 godine, gdje je uključeno vrijeme potrebno za potpuni završetak školovanja,

*- dodatni studij - viši akademski stupanj od temeljnog obrazovanja za fizioterapeute kojim se stječe 120 bodova na diplomskoj razini, ako su ispunjeni sljedeći elementi:*

* *ovaj stupanj obrazovanja Komora uzima u postupak priznavanja isključivo ako je kandidat prethodno završio temeljni studij fizioterapije i stekaao 180 ECT bodova*